Peidiwch â drysu'r pwnc hwn â Sarah Greene.Mae **Sarah Louise Green** (ganwyd Ebrill 1982) yn ddynes fusnes ac yn wleidydd Democratiaid Rhyddfrydol Prydain sydd wedi bod yn Aelod Seneddol (AS) dros Chesham ac Amersham ers 2021. Green yw'r Democratiaid Rhyddfrydol cyntaf i gynrychioli'r etholaeth, a oedd o'r blaen yn Geidwadol ers ei chreu ym 1974. Hi hefyd yw ail AS olynol yr etholaeth a anwyd yng Nghymru.

Bywyd ac addysg gynnar
----------------------

Ganwyd Green ym mis Ebrill 1982 yng Nghorwen, Clwyd, Cymru. Astudiodd ym Mhrifysgol Aberystwyth a Phrifysgol Fetropolitan Manceinion. Hi oedd cadeirydd IR Cymru (Rhyddfrydwyr Ifanc Cymru bellach) yn ystod ei chyfnod yn Aberystwyth. Mae hi'n siarad Cymraeg yn rhugl.

Gyrfa gynnar
------------

Sefydlodd Green y cwmni marchnata a chyfathrebu Green and Ginger yn 2014. Roedd ei phrofiad blaenorol yn cynnwys gweithio i Euromonitor International a Kantar TNS. 

Dewiswyd Green fel ymgeisydd y Democratiaid Rhyddfrydol ar gyfer etholaeth Ynys Môn ar gyfer etholiad cyffredinol 2005. Gorffennodd yn bumed y tu ôl i'r ymgeiswyr Llafur, Plaid Cymru a'r Ceidwadwyr, yn ogystal ag un annibynnol. Fe wnaeth hi sefyll nesaf yn Arfon yn etholiad cyffredinol 2010, lle gorffennodd yn bedwerydd y tu ôl i ymgeiswyr Plaid Cymru, Llafur a'r Ceidwadwyr.

Gyrfa seneddol
--------------

Ar 4 Ebrill 2021, bu farw’r Fonesig Cheryl Gillan, cyn Ysgrifennydd Gwladol Cymru yn y llywodraeth glymblaid ac AS Chesham ac Amersham ers 1992, o ganser. Yn dilyn hynny, cafodd Green ei ethol yn AS dros y sedd yn yr isetholiad ym mis Mehefin 2021, gyda 21,517 o bleidleisiau (56.7%) - fwyafrif o 8028 (21.2%) ar ogwydd o 25.2% o'r Ceidwadwyr i'r Democratiaid Rhyddfrydol. Green yw'r trydydd AS yn unig i gynrychioli'r etholaeth yn ei hanes 47 mlynedd.
Yn ei haraith fuddugoliaeth, galwodd Green ar bleidleiswyr i "wrthod camreoli Ceidwadol" ac addawodd i "barhau â’r gwaith o ddwyn y Llywodraeth hon i gyfrif am adael i Covid rwygo drwy’r cartrefi gofal. Byddwn yn codi llais dros y tair miliwn o bobl sydd wedi'u gwahardd o gymorth ariannol trwy gydol y pandemig a byddwn yn herio Boris Johnson i fod yn llawer mwy uchelgeisiol wrth fynd i'r afael â newid yn yr hinsawdd, cefnogi ein gweithwyr rheng flaen a chefnogi ein busnesau bach."

Cyfeiriadau
-----------


1. ↑  "Amersham a Chesham poll" (PDF). *Cyngor Buckinghamshire*.
2. 1 2 3  "Welsh speaker in shock by-election win in Chesham and Amersham". *Nation.Cymru* (yn Saesneg). 2021-06-18. Cyrchwyd 2021-06-21.
3. ↑  "Green and Ginger Communications". *Green and Ginger Communications* (yn Saesneg). Archifwyd o'r gwreiddiol ar 2018-08-16. Cyrchwyd 2021-06-21.
4. ↑  "BBC NEWS | Election 2005 | Results | Ynys Mon". *news.bbc.co.uk*. Cyrchwyd 2021-06-21.
5. ↑  "BBC News | Election 2010 | Constituency | Arfon". *news.bbc.co.uk*. Cyrchwyd 2021-06-21.
6. ↑  "Chesham and Amersham: Lib Dems overturn big Tory majority in by-election upset". *BBC News* (yn Saesneg). 2021-06-18. Cyrchwyd 2021-06-21.
7. ↑  "Lib Dems in shock win at Chesham and Amersham by-election". *Bucks Free Press* (yn Saesneg). Cyrchwyd 2021-06-21.

| Senedd y Deyrnas Unedig |
| --- |
|
| Rhagflaenydd:**Cheryl Gillan** | **Aelod Seneddol dros Chesham ac Amersham**2021 – | Olynydd:**presennol** |